钦定古今图书集成/明伦汇编/官常典/第561卷 > 王绍
## 钦定古今图书集成/明伦汇编/官常典/第561卷 > 王绍

按《唐书》本传，“绍本名纯，避宪宗讳改焉。自太原徙京
兆之万年。父端，第进士，有名，天宝间，与柳芳、陆据、殷
寅友善。据尝言端之庄，芳之辩，寅之介，可以名世。终
工部员外郎。绍少为颜真卿所器，字之曰德素，奏为
武康尉，再佐萧复府。包佶领租庸盐铁使，署判官。时
李希烈阻兵江淮，输物留梗，乃徙饷道，自颍入汴。绍”
入关，德宗已西狩，乃督轻货趣间道走洋州。绍先见
行在，帝劳之曰：“吾军乏春服，朕且衣裘，奈何？”绍流涕
曰：“佶遣臣贡奉，无虑五十万，当即至。”帝曰：“道回远，经
费方急，何可望耶？”后五日继至，由是纾难。迁仓部员
外郎。是时，兵旱无年，诏户部收阙官俸、税茶及无名
钱，以修荒政。绍由员外郎判务，迁户部、兵部郎中，皆
专领。进户部侍郎，判度支，顷之，迁尚书。德宗临御久，
益不假借宰相，自窦参、陆贽斥罢，中书取充位，惟绍
谨密，眷待殊厚。主计凡八年，每政事多所关访，绍亦
未尝一言漏于人。顺宗立，王叔文夺其权，拜兵部尚
书，出为东都留守。元和初，检校尚书右仆射，为武宁
军节度使，复以濠、泗二州隶其军。自张愔后，兵骄难
治，绍搜辑军政，推诚示人。裨将安进达、唐重靖谋乱，
绍以计取之，出家赀赏士，举军安赖。复拜兵部尚书，
判户部。卒，年七十二，赠右仆射，谥曰敬。